Den seneste uge er antallet af coronasmittede unge i Aalborg steget markant, og det vækker bekymring hos Aalborg Kommune. Det skriver kommunen i en pressemeddelelse. - Vi vil gerne minde om, at selvom samfundet åbner mere op, er det vigtigt at blive ved med at passe på. Det kan være én fest, der kan være årsag til, at en hel kommune eller sogn må lukke ned. Vi skal undgå en nedlukning, da det især går ud over de unge, siger Jan Nielsen, der er direktør i Ældre og Handicapforvaltningen og står i spidsen for Aalborg Kommunes kriseberedskab. I Aalborg Kommune har antallet af smittede i de seneste to måneder ligget på et konstant niveau på omkring 60 nysmittede om dagen, men er den seneste uge steget. Flest unge blandt de nysmittede Tirsdag blev der konstateret 103 nye smittede. Det er ifølge kommunen samme niveau som i januar, hvor smitten var på sit højeste. De unge i alderen 16 til 29 år udgør omkring 70 procent af de nysmittede. - Vi er i tæt dialog med uddannelsesinstitutionerne og Nordjyllands Politi, og der er et godt samarbejde om at hjælpe hinanden med, hvordan vi får kommunikeret med de unge om at blive ved med at passe på. Vi ved, at smitten primært sker i fritiden og i de sociale liv, og jeg kan sagtens forstå behovet for at mødes med vennerne. Jeg vil dog gerne appellere til, at selvom samfundet åbner op, har vi stadigvæk brug for den omhu, de unge hidtil har været stærke til at vise, siger Jan Nielsen. Nordjyllands Politi har onsdag meldt ud, at Jomfru Ane Gade fra torsdag er udpeget som midlertidigt corona-hotspot. Det betyder, at politiet vil være ekstra synlige i 'Gaden' for at sikre, at alle restriktioner bliver overholdt.

Opsummering:
Aalborg Kommune kommer med et opråb til de unge borgere i kommunen, efter at antallet af nysmittede er øget.